Sekerheidswag doodgeskiet naby Witbank(Argieffoto: SA Polisie) Die polisie in Mpumalanga is op die spoor van drie verdagtes wat na bewering ’n sekerheidswag Saterdagoggend in die Old Coronation-nedersetting naby Emalahleni (Witbank) vermoor het. Volgens brig. Selvy Mohlala, polisiewoordvoerder, is die 57-jarige wag glo geskiet en met ’n mes gesteek. “Volgens inligting was die wag en sy kollega omstreeks 05:30 op pad werk toe, toe drie gewapende verdagtes hulle oorval het,” bevestig Mohlala. Daar word beweer dat een verdagte met ’n vuurwapen en die ander een met ’n mes gewapen was. Die derde verdagte het die wagte deursoek en glo hul selfone asook R500 kontant gevat. “Een van die wagte het probeer terugbaklei en is in die proses geskiet en verskeie kere met die mes gesteek.” Nooddienste is na die toneel ontbied en paramedici het een van die wagte dood verklaar. “’n Saak van roof en moord is aanhangig gemaak.” Enigiemand met meer inligting wat tot die inhegtenisneming van die verdagtes kan lei, kan lt.kol. Chris Ngwenya by 071 352 7585 of Stop Misdaad by 08600 10111 bel.